ທ່ານນາງ ຫງວຽນທິກີມເງິນ ປະທານສະພາແຫ່ງຊາດຫວຽດນາມ ປະກອບຄວາມເຫັນທີ່ກອງປະຊຸມຄົບຄະນະ ສະມັດຊາໃຫຍ່ແຫ່ງສະຫະພັນລັດຖະສະພາໂລກ ຄັ້ງທີ 173 (IPU - 137) (ພາບ: TTXVN)
ວກ.ອອນໄລ - ຕອນຄ່ຳວັນທີ 14 ຕຸລາ ປີ 2017 (ຕາມເວລາທ້ອງຖິ່ນ), ກອງປະຊຸມສະມັດຊາໃຫຍ່ແຫ່ງສະຫະພັນລັດຖະສະພາໂລກ ຄັ້ງທີ 137 (ໄອພີຢູ - 137) ໄດ້ໄຂຂຶ້ນທີ່ນະຄອນ ແຊັງ ເປແຕັກບົວ, ສະຫະພາບລັດເຊຍ ພາຍໃຕ້ຫົວຂໍ້ “ຊຸກຍູ້ຄວາມຫຼາກຫຼາຍທາງດ້ານວັດທະນະທຳ ແລະ ສັນຕິພາບ ໂດຍຜ່ານການສົນທະນາລະຫວ່າງບັນດາສາສະໜາ ແລະ ຊົນເຜົ່າ”. ໄອພີຢູ -137 ມີການເຂົ້າຮ່ວມຂອງຄະນະຜູ້ແທນ 160 ຄະນະ ທີ່ມີຜູ້ແທນ 2.000 ຄົນ, ໃນນັ້ນມີຜູ້ນຳລັດຖະສະພາ 80 ຄົນ ຂອງບັນດາປະເທດສະມາຊິກ ໄອພີຢູ. ທ່ານນາງປະທານ ຫງວຽນທິກີມເງິນ ນຳໜ້າຄະນະຜູ້ແທນຂັ້ນສູງ ສະພາແຫ່ງຊາດຫວຽດນາມ ໄດ້ເຂົ້າຮ່ວມກອງປະຊຸມ.
ກ່າວປະໄສໄຂກອງປະຊຸມສະມັດຊາໃຫຍ່ແຫ່ງສະຫະລັດຖະສະພາໂລກ ຄັ້ງທີ 137, ປະທານາທິບໍດີລັດເຊຍ ວະລາດີເມຍ ປູຕີນ ໃຫ້ທັດສະນະວ່າ ໃນສະພາບການປະຈຸມັນ ມີຄວາມຕ້ອງການທີ່ສຸດກ່ຽວກັບການທູດລັດຖະສະພາ ທີ່ມີຄວາມສາມາດປັບປຸງຄວາມໄວ້ວາງໃຈກັນລະຫວ່າງປະຊາຊາດ, ຊ່ວຍຊອກຫາບັນດາວິທີແກ້ແບບປະນີປະນອມ ໃຫ້ແກ່ບັນດາບັນຫາສາກົນແລະພາກພື້ນ... ຕາມປະທານາທິບໍດີ ວ.ປູຕີນ, ເພື່ອຜົນປະໂຫຍດຮ່ວມກັນ ຄວນດຳເນີນໂຄງການວາລະສັນຕິພາບ, ຄວາມຄິດສ້າງສັນສົມດຸນ, ພະຍາຍາມຫຼຸດຜ່ອນການປະເຊີນໜ້າ, ບໍ່ໃຫ້ເກີດມີຄວາມເຫັນແບ່ງແຍກໃໝ່, ກວມທັງຄວາມຄິດເຫັນທີ່ມີເຄື່ອງໝາຍຂອງຊົນເຜົ່າແລະສາສະໜາ, ພ້ອມກັນໄປເຖິງໂຄງປະກອບທີ່ສະເໝີພາບກວ່າ, ໝັ້ນທ່ຽງກວ່າ ໃນການພົວພັນສາກົນ.
ທ່ານປະທານສະຫະພັນລັດຖະສະພາໂລກ ເຊເບີ ໂຮເຊນ ຈາວເດິຣີ ສະແດງຄວາມນັບຖືແລະຂອບໃຈ ສະພາແຫ່ງຊາດລັດເຊຍ ທີ່ໄດ້ຈັດກອງປະຊຸມສະມັດຊາໃຫຍ່ ໄອພີຢູ-137, ທ່ານປະທານ ໄອພີຢູ ສະເໜີໃຫ້ບັນດາຜູ້ແທນ ຈົ່ງພະຍາຍາມຊອກຫາວິທີແກ້ໄຂບັນດາບັນຫາຮີບດ່ວນໃນປະຈຸບັນ; ປະສານສົນທະນາກ່ຽວກັບໂຄງການວາລະໃໝ່, ຊຸກຍູ້ຄວາມຫຼາກຫຼາຍທາງດ້ານວັດທະນະທຳແລະສັນຕິພາບ ໂດຍຜ່ານການສົນທະນາລະຫວ່າງບັນດາສາສະໜາແລະຊົນເຜົ່າ…
ໃນຂອບຂອງສະມັດຊາໃຫຍ່ແຫ່ງສະຫະພັນລັດຖະສະພາໂລກ ຄັ້ງທີ 137, ຕອນແລງວັນທີ 15 ຕຸລາ (ຕາມເວລາທ້ອງຖິ່ນ), ໃນການປະຊຸມຄົບຄະນະຂອງສະຫະພັນລັດຖະສະພາໂລກ ຄັ້ງທີ 137 ພາຍໃຕ້ຫົວຂໍ້ “ຊຸກຍູ້ຄວາມຫຼາກຫຼາຍທາງດ້ານວັດທະນະທຳແລະສັນຕິພາບ ໂດຍຜ່ານການສົນທະນາລະຫວ່າງບັນດາສາສະໜາແລະຊົນເຜົ່າ”, ປະທານສະພາແຫ່ງຊາດຫວຽດນາມ ຫງວຽນທິກີມເງິນ ໄດ້ອ່ານບົດປະກອບຄວາມເຫັນທີ່ກອງປະຊຸມນີ້.
ປະທານສະພາແຫ່ງຊາດຫວຽດນາມ ຫງວຽນທິກີມເງິນ ເນັ້ນວ່າ ການພັດທະນາຢ່າງແຂງແຮງຂອງວິທະຍາສາດແລະເຕັກໂນໂລຊີ ໄດ້ນຳເອົາໂອກາດດີ ຊ່ວຍໃຫ້ບັນດາປະຊາຊາດ, ບັນດາລະບອບການເມືອງ ເສດຖະກິດ ສັງຄົມ, ພິເສດແມ່ນບັນດາພື້ນຖານວັດທະນະທຳ ສາສະໜາ ເຂົ້າໃກ້ກັນກວ່າອີກ ເພື່ອພ້ອມກັນພັດທະນາ. ແຕ່ ໂລກກໍ່ພວມຕ້ອງປະເຊີນໜ້າກັບຫຼາຍບັນຫາທີ່ສັບສົນເຊັ່ນ ການຜັນປ່ຽນຂອງດິນຟ້າອາກາດ, ຄວາມທຸກຍາກ, ລັດທິກໍ່ການຮ້າຍ, ຄວາມໝັ້ນຄົງທີ່ບໍ່ເປັນແບບດັ້ງເດີມ, ລັດທິຊາດຄັບແຄບ, ລັດທິຫົວຮຸນແຮງ, ການປະທະກັນທາງສາສະໜາ ຊົນເຜົ່າ...
ດ້ວຍຈິດໃຈດັ່ງກ່າວນັ້ນ, ປະທານສະພາແຫ່ງຊາດຫວຽດນາມ ຫງວຽນທິກີມເງິນ ຕີລາຄາສູງຕໍ່ຫົວຂໍ້ຂອງກອງປະຊຸມສະມັດຊາໃຫຍ່ແຫ່ງສະຫະພັນລັດຖະສະພາໂລກ ຄັ້ງທີ 137. ຫົວຂໍ້ຂອງກອງປະຊຸມຄັ້ງນີ້ສະແດງເຖິງການສືບຕໍ່ຈິດໃຈຂອງຖະແຫຼງການ ຄວິເບກ ກ່ຽວກັບພົນລະເມືອງ, ເອກະລັກ ແລະ ຄວາມຫຼາກຫຼາຍທາງດ້ານພາສາແລະວັດທະນະທຳໃນທົ່ວໂລກ ທີ່ ໄອພີຢູ ໄດ້ຮັບຮອງຜ່ານເມື່ອປີ 2012, ສອດຄ່ອງກັບຈິດໃຈ ຂອງຖະແຫຼງການທົ່ວໂລກ ກ່ຽວກັບຄວາມຫຼາກຫຼາຍທາງດ້ານວັດທະນະທຳຂອງ ຢູເນສໂກ (UNESCO) ປີ 2001; ພ້ອມກັນນັ້ນກໍ່ເນັ້ນວ່າ ສິ່ງທີ່ມີຄວາມໝາຍໃຫຍ່ຫຼວງຄື ຫົວຂໍ້ນີ້ໄດ້ສົນທະນາຢູ່ໃນປະເທດໜຶ່ງທີ່ມີພື້ນຖານວັດທະນະທຳທີ່ຍິ່ງໃຫຍ່ ຍາວນາມ, ຊຶ່ງເປັນປະເທດທີ່ຈິດໃຈສາມັກຄີຊາດ, ຄວາມມຸ່ງຫວັງສັນຕິພາບ, ການຕໍ່ສູ້ກັບຄວາມອະຍຸຕິທຳ ໄດ້ຮັບການປຸກລຸກແລະສົ່ງເສີມໂດຍການປະຕິບັດເດືອນສິບ ກ່ອນໜ້ານີ້ 100 ປີ.
ປະທານສະພາແຫ່ງຊາດ ຫງວຽນທິກີມເງິນ ໃຫ້ຮູ້ວ່າ ຫວຽດນາມເປັນປະເທດທີ່ມີຫຼາຍຊົນເຜົ່າ, ຫຼາຍສາສະໜາ. ຢູ່ຫວຽດນາມ, ສິດສະເໝີພາບລະຫວ່າງບັນດາຊົນເຜົ່າ, ບັນດາສາສະໜາ ໄດ້ຮັບການຢືນຢັນໃນລັດຖະທຳມະນູນທັງໝົດຂອງຫວຽດນາມ. ປີ 2013, ສະພາແຫ່ງຊາດຫວຽດນາມໄດ້ຮັບຮອງຜ່ານລັດຖະທຳມະນູນສະບັບໃໝ່, ໃນນັ້ນສືບຕໍ່ຢືນຢັນຫວຽດນາມເປັນປະເທດທີ່ເປັນເອກະພາບ ຂອງບັນດາຊົນເຜົ່າທີ່ອາໄສຢູ່ນຳກັນ. ທ່ານນາງປະທານສະພາແຫ່ງຊາດກໍ່ຊີ້ໃຫ້ເຫັນແຈ້ງ, ລັດຫວຽດນາມໄດ້ປະຕິບັດຢ່າງເປັນປະຈຳ ບັນດານະໂຍບາຍຊ່ວຍເຫຼືອບັນດາຊົນເຜົ່າສ່ວນນ້ອຍ ແນໃສ່ອຳນວຍເງື່ອນໄຂທີ່ສະດວກດີ ໃຫ້ບັນດາຊົນເຜົ່າສ່ວນນ້ອຍຂະຫຍາຍຕົວຢ່າງສະເໝີພາບ ແລະ ຫລຸດຜ່ອນເທື່ອລະກ້າວ ຊ່ອງວ່າງໃນການພັດທະນາລະຫວ່າງບັນດາຊົນເຜົ່າ. ບັນດາສາສະໜາລ້ວນແຕ່ມີຄວາມສະເໝີພາບກັນທາງດ້ານກົດໝາຍ, ຄວາມເຫຼື້ອມໃສສາສະໜາໄດ້ຮັບຄວາມນັບຖື ແລະ ໄດ້ຮັບການອຳນວຍເງື່ອນໄຂໃຫ້ພັດທະນາ.
ເພື່ອຊຸກຍຸ້ຄວາມຫຼາກຫຼາຍທາງດ້ານວັດທະນະທຳແລະສັນຕິພາບ ໂດຍຜ່ານການສົນທະນາລະຫວ່າງບັນດາສາສະໜາແລະຊົນເຜົ່າ, ປະທານສະພາແຫ່ງຊາດຫວຽດນາມ ຫງວຽນທິກີມເງິນ ໄດ້ສະເໜີແນະບາງບັນຫາຕໍ່ກອງປະຊຸມຄົບຄະນະ ຊຶ່ງສະເໜີໃຫ້ສະຫະພັນລັດຖະສະພາໂລກ ສົ່ງເສີມບັນດາສະພາແຫ່ງຊາດທີ່ເປັນສະມາຊິກ ໃຫ້ອອກແຮງກໍ່ສ້າງແລະບູລະນະຂອບກົດໝາຍ ທີ່ຮັບປະກັນສິດສະເໝີພາບທາງດ້ານກົດໝາຍຂອງບັນດາຊົນເຜົ່າ ບັນດາສາສະໜາ, ສ້າງພື້ນຖານກົດໝາຍເພື່ອປົກປັກຮັກສາແລະເສີມຂະຫຍາຍວັດທະນະທຳຂອງຊາດ, ຮັກສາເສລີພາບທາງດ້ານສາສະໜາ, ແກ້ໄຂຢ່າງກົມກຽວຜົນປະໂຫຍດຂອງບຸກຄົນ, ຂອງຊຸມຊົນແລະຜົນປະໂຫຍດຂອງຊາດ ໃນການພັດທະນາ. ພ້ອມກັນນັ້ນ ເພີ່ມທະວີການຕິດຕາມກວດກາ ຕໍ່ການປະຕິບັດນະໂຍບາຍຂອງລັດຖະບານ ແນໃສ່ປົກປັກຮັກສາສິດທິແລະຜົນປະໂຫຍດຂອງປະຊາຊົນ, ປະພຶດຕໍ່ຢ່າງສະເໝີພາບ, ຍຸຕິທຳ ກັບທຸກພາກສ່ວນສັງຄົມທີ່ມາຈາກບັນດາສາສະໜາ ຊົນເຜົ່າ ພື້ນຖານວັດທະນະທຳທີ່ຕ່າງກັນ, ຜ່ານສິ່ງດັ່ງກ່າວນັ້ນ ປະກອບສ່ວນປັບປຸງກຸ່ມກ້ອນມະຫາສາມັກຄີປວງຊົນທັງຊາດ. ພ້ອມກັນນັ້ນ, ຄວນກວດຄືນ ແລະ ລົບລ້າງ ບັນດາຂໍ້ມາດຕາກົດໝາຍ, ຂໍ້ກຳນົດ ທີມີລັກສະນະຈຳແນກການປະພຶດ, ຮັບປະກັນການເຂົ້າຮ່ວມ ຂອງບັນດາພາກສ່ວນສັງຄົມ ເຂົ້າໃນຊີວິດການເມືອງ, ເສດຖະກິດ-ສັງຄົມ ຂອງປະເທດ.
ປະທານສະພາແຫ່ງຊາດຫວຽດນາມ ຫງວຽນທິກີມເງິນ ກໍ່ສະເໜີໃຫ້ສະຫະພັນລັດຖະສະພາໂລກ ເພີ່ມທະວີການຮ່ວມມືຢ່າງແໜ້ນແຟ້ນຍິ່ງກວ່າອີກ ກັບບັນດາກົນໄກຂອງສະຫະປະຊາຊາດ, ບັນດາອົງການຈັດຕັ້ງສາກົນກັບບັນດາລັດຖະສະພາສະມາຊິກ ໃນການຊຸກຍູ້ຄວາມຄິດປະດິດ, ການກະທຳຂອງຝ່າຍນິຕິບັນຍັດ ເພື່ອສັນຕິພາບ ການຮ່ວມມື ແລະ ສາມັກຄີລະຫວ່າງບັນດາຊົນເຜົ່າ, ບັນດາສາສະໜາ, ບັນດາພື້ນຖານວັດທະນະທຳ ໃນແຕ່ລະປະເທດ ແລະ ລະຫວ່າງປະຊາຊາດໃນໂລກ.
ໃນເວລາຮ່ວມກອງປະຊຸມສະມັດຊາໃຫຍ່, ປະທານສະພາແຫ່ງຊາດຫວຽດນາມ ຫງວຽນທິກີມເງິນ ໄດ້ມີການພົບປະຫາລືກັບທ່ານ ເຊເບີ ໂຮເຊນ ຈາວເດິຣີ ປະທານສະຫະພັນລັດຖະສະພາໂລກ; ພົບປະກັບທ່ານນາງ ວາແລນຕີນາ ອີວານົບນາ ມາດວີແອນໂກ ປະທານສະພາສະຫະພາບລັດເຊຍ, ທ່ານ ອາລີ ອາແດເຊິ ລາຣີຈານີ ປະທານສະພາແຫ່ງ ສາທາລະນະລັດອິດສະລາມອີຣ່ານ, ທ່ານ ຈຸງ ໄຊກູນ ປະທານສະພາແຫ່ງຊາດ ສາທາລະນະລັດເກົາຫຼີ; ພົບປະກັບທ່ານ ຈ່າງປີ່ງ ຮອງປະທານສະພາແຫ່ງຊາດ ສາທາລະນະລັດປະຊາຊົນຈີນ./.
ໂດຍ ບກ ສັງລວມຈາກຂ່າວສານຫວຽດນາມ